U-I-141/16
Natisni
Opravilna št.:
U-I-141/16
Datum odločitve:
18. 11. 2016
ECLI:
ECLI:SI:USRS:2016:U.I.141.16
Akt:
Sklep o usklajenih višinah transferjev, ki so določeni v nominalnih zneskih ter o odstotku uskladitve drugih transferjev posameznikom in gospodinjstvom v Republiki Sloveniji od 1. julija 2011 (Uradni list RS, št. 57/11), III. tč.
Izrek:
Pobuda za začetek postopka za oceno ustavnosti in zakonitosti III. točke Sklepa o usklajenih višinah transferjev, ki so določeni v nominalnih zneskih ter o odstotku uskladitve drugih transferjev posameznikom in gospodinjstvom v Republiki Sloveniji od 1. julija 2011 (Uradni list RS, št. 57/11), kolikor določa višino dodatka za tujo nego in pomoč, se zavrže.
Evidenčni stavek:
Pobudnik nima pravnega interesa, če ne izkaže, da izpodbijana določba neposredno posega v njegov pravni položaj.
Geslo:
1.5.51.1.2.1 - Ustavno sodstvo - Odločbe - Vrste odločitev Ustavnega sodišča - V postopku abstraktne presoje - Zavrženje pobude - Ker ni pravnega interesa.
1.4.51.4 - Ustavno sodstvo - Postopek - Procesne predpostavke (v vseh postopkih razen v postopku ustavne pritožbe) - Pravni interes za vložitev pobude.
Pravna podlaga:
Člen 25.3, Zakon o Ustavnem sodišču [ZUstS]
Vrsta zadeve:
ocena ustavnosti in zakonitosti predpisov in drugih splošnih aktov
Vrsta akta:
podzakonski akt
Vlagatelj:
Timotej Majcen, Gornja Radgona
Datum vloge:
12. 8. 2016
Vrsta odločitve:
sklep
Vrsta rešitve:
zavrženje
Dokument:
US31054
Dokument v PDF obliki:
U-I-141-16.pdf
138 KB
Prenesite datoteko
U-I-141/16-7
18. 11. 2016
SKLEP
Ustavno sodišče je v postopku za preizkus pobude Timoteja Majcna, Gornja Radgona, ki ga zastopa zakoniti zastopnik Franc Majcen, Gornja Radgona, na seji 18. novembra 2016
sklenilo:
Pobuda za začetek postopka za oceno ustavnosti in zakonitosti III. točke Sklepa o usklajenih višinah transferjev, ki so določeni v nominalnih zneskih ter o odstotku uskladitve drugih transferjev posameznikom in gospodinjstvom v Republiki Sloveniji od 1. julija 2011 (Uradni list RS, št. 57/11)
, kolikor določa višino dodatka za tujo nego in pomoč,
se zavrže.
OBRAZLOŽITEV
1. Pobudnik izpodbija v izreku tega sklepa navedeni akt. Zatrjuje, da je v neskladju s 14. členom Ustave. Meni, da v nasprotju z Zakonom o družbenem varstvu duševno in telesno prizadetih oseb (Uradni list SRS, št. 41/83 – v nadaljevanju ZDVDTP) določa le dve višini dodatka za tujo nego in pomoč, medtem ko naj bi ZDVDTP omogočal centru za socialno delo prosto presojo in določanje navedenega dodatka v treh različnih višinah. Meni, da je zoper odločitev o pravici do dodatka za tujo nego in pomoč, katere višina mu je bila določena na podlagi izpodbijanega akta, izčrpal vsa pravna sredstva, zato predlaga, naj Ustavno sodišče sprejme njegovo pobudo in izpodbijani Sklep v delu, ki določa višino dodatka za tujo nego in pomoč po ZDVDTP, razveljavi.
2. Pobudo za začetek postopka za oceno ustavnosti in zakonitosti lahko da, kdor izkaže svoj pravni interes (prvi odstavek 24. člena Zakona o Ustavnem sodišču,
Uradni list RS, št. 64/07 – uradno prečiščeno besedilo in
109/12
– v nadaljevanju ZUstS
). Po drugem odstavku navedenega člena je pravni interes podan, če predpis ali splošni akt, izdan za izvrševanje javnih pooblastil, katerega oceno pobudnik predlaga, neposredno posega v njegove pravice, pravne interese oziroma v njegov pravni položaj.
3. Izpodbijani Sklep ne učinkuje neposredno. V takem primeru je pravni interes za pobudo za začetek postopka za oceno ustavnosti in zakonitosti skladno s stališčem Ustavnega sodišča (sklep št. U-I-251/07 z dne 10. 1. 2008, Uradni list RS, št. 6/08, in OdlUS XVII, 2) podan, če pobudnik pod pogoji iz 50. do 60. člena ZUstS hkrati vloži tudi ustavno pritožbo zoper posamični akt, izdan na podlagi izpodbijanega predpisa. Ustavno sodišče je ustavno pritožbo pobudnika, s katero je izpodbijal odločitvi prvo in drugostopenjskega socialnega sodišča v zvezi z njegovo pravico do dodatka za tujo nego in pomoč po ZDVDTP, zavrglo s sklepom št. Up-990/15 z dne 5. 2. 2016. Glede na navedeno morebitna ugoditev pobudi na pravni položaj pobudnika ne bi mogla vplivati, kar pomeni, da pobudnik ne izkazuje pravnega interesa za začetek postopka za oceno ustavnosti izpodbijanega Sklepa. Zato je Ustavno sodišče njegovo pobudo zavrglo.
4. Ustavno sodišče je sprejelo ta sklep na podlagi tretjega odstavka 25. člena ZUstS in prve alineje tretjega odstavka 46. člena Poslovnika Ustavnega sodišča (Uradni list RS, št. 86/07, 54/10
in 56/11
) v sestavi: predsednica
dr. Jadranka Sovdat
ter sodnice in sodniki dr. Mitja Deisinger, dr. Dunja Jadek Pensa,
dr. Etelka Korpič – Horvat, dr. Špelca Mežnar, dr. Ernest Petrič, Jasna Pogačar in Jan Zobec.
Sklep je sprejelo soglasno.
dr. Jadranka Sovdat
Predsednica